Ole Stavad (S), 2003-05-27:
Når man har været her i huset i mere end 20 år, så tror man, at man har oplevet det meste, men jeg må indrømme, at det forløb, som vi har oplevet med L 175, har jeg ikke oplevet tidligere.
Det har været et forløb, som har været fuldstændig uacceptabelt.
Vi startede faktisk med en meget fredelig første behandling, og vi havde en ganske grundig behandling, inden vi nåede frem til andenbehandlingen, men umiddelbart før får vi en anonym henvendelse fra en angivelig juridisk medarbejder, en mangeårig juridisk medarbejder, i departementet, der fortæller om, hvilke problemer den pågældende ser i sagen, som Folketinget ikke har fået oplysninger om under udvalgsbehandligen.
Endvidere vedlægger den pågældende høringssvar fra Landsskatteretten og oplyser, at der er flere af slagsen, som vi, på trods af at vi havde spurgt ind til og spurgt grundigt ind til den pågældende bestemmelse i lovforslaget, ikke havde fået nogen oplysninger om.
Vi har altså ikke fået de relevante oplysninger op til
og under lovbehandlingen
Der måtte en anonym henvendelse til, for at vi overhovedet blev bekendt med centrale forhold omkring selve lovgivningen.
Vi har efterfølgende fået forkerte, ja, jeg vil påstå vildledende kommentarer fra skatteministeren om de konsekvenser, som den pågældende medarbejder og høringssvaret fra Landsskatteretten afdækkede. Først da vi begynder at spørge ind til, hvordan praksis har været tilbage i 1987 og til 1992
, da den nuværende statsminister var skatteminister, får vi afdækket, at lignende bemyndigelser har været brugt rent politisk. Ministeren har henholdt sig til, at det, der her vil foregå, er noget rent juridisk, at det vil være juridisk rådgivning, der vil være afgørende for beslutningerne.
På trods af det kan vi ikke engang få oplyst, om man tilbage i perioden 1987-1992 fulgte de juridiske råd, eller om man traf rent politiske beslutninger i modstrid med de juridiske råd.
Den fortrolighed, som ministeren henholder sig til, har jeg svært ved at se skal bruges til noget som helst andet end at dække over den periode, hvor den nuværende statsminister var skatteminister.
Der kan ikke være nogen som helst legitime begrundelser for, at skatteministeren ikke vil give nødvendige og vigtige oplysninger til Folketinget, for at vi kan vurdere en aktuel lovgivning, at dække det ind under fortrolighed.
De oplysninger, vi ikke fik på sædvanlig vis, har så trods alt medført, at skatteministeren har taget sagen alvorligt - det vil jeg godt takke for - og skatteministeren har oplyst, at han vil gøre alt, hvad han kan, for at Skatteudvalget og Folketinget fremover får den betjening og behandling, som Folketinget bør have.
Skatteministeren har også oplyst i betænkningen, at han vil sørge for, at når der træffes beslutninger og afgørelse i Skatteministeriet efter den bestemmelse, som vi her diskuterer, bliver den offentliggjort og begrundet.
Det mener jeg selvfølgelig er et skridt på vejen, men jeg mener stadig væk, at det er et stort problem, at Folketinget for et øjeblik siden nedstemte det ændringsforslag fra Det Radikale Venstre, som havde resten af oppositionens, bortset fra Dansk Folkepartis, støtte.
Den blotte tilstedeværelse af den bestemmelse er nemlig med til at undergrave Landsskatterettens autoritet, da skatteministeren eller den, skatteministeren bemyndiger dertil, vil kunne træffe beslutning om at omgøre Landsskatterettens afgørelser, der ofte er truffet med en dommer for bordenden, og omgøre afgørelserne uden om domstolene.
Vi mener, at det er en klar uorden, og derfor vil Socialdemokratiet af den grund selvfølgelig stemme imod lovforslaget her ved tredjebehandlingen.
Men det vil vi også, vil jeg gerne sige i en parentes, fordi ministeren lige bruger sådan små 200 mio. kr. i det her lovforslag uden på nogen måde under udvalgsbehandlingen at have anvist, hvor pengene skal komme fra.
Jeg håber, at Folketingets formand også er opmærksom på det her forløb, og jeg håber, at Folketingets formand og Folketingets Præsidium sammen med Folketingets Udvalg for Forretningsordenen også vil tage sager af den her karakter op.
Vi har meget bredt været enige om, at det, at vi sikrer en ordentlig lovkvalitet, er et fælles ansvar, som stiller store krav til ministerier, til ministre, til vores sekretariater her i huset og til Folketingets medlemmer.
Derfor er vi nødt til at tage det meget seriøst og alvorligt, når ministre og ministerier ikke lever op til de rimelige krav, der stilles som en forudsætning for, at vi også rent faktisk får sikret den lovkvalitet, som jeg er overbevist om at vi alle sammen er optaget af at vi kan leve op til.
Med de bemærkninger skal jeg meget beklage det forløb, vi har oplevet under behandlingen af det her lovforslag og må samtidig meddele, at Socialdemokratiet vil stemme imod ved tredjebehandlingen.